
Kveekarien alkuperäisenä jumalanpalvelusmuotona, joka 
oli käytännössä heidän keskuudessaan 17:nnellä vuosisadalla 
ja vieläkin Englannissa, Yhdysvaltojen itäosissa ja 
muutamin paikoin lännessäkin, on aivan yksinkertaisesti kokoontuminen 
tavalliseen huoneeseen yhdessä odottamaan 
Jumalaa hiljaisuudessa. Koko hetki voidaan viettää tässä 
sisäisessä äänettömässä rukouksessa, johon ryhmä on kokoontunut. 
Tästä syystä koetan yksinkertaisesti kuvaili^ 
miltä tuollainen kveekarijumalanpalvelus näyttää sekä kertoa 
muutamia tällaisessa yhteisessä hiljaisuudessa saatuja 
kokemuksia. 

Olen iloinen tästä tilaisuudesta, koska meidän aikanamme 
kovin monet henkilöt tuntevat kveekarien humaanisen 
toiminnan ja avustustyön, mutta ylen harvat huomaavat, 
että tämä heidän työnsä pulppuaa esiin niistä hengellisen voiman 
lähteistä, jotka ovat kveekareille avautuneet näissä kokouksissa 
heidän hiljaisina odottaessa Jumalaa — kokouksissa, 
joita voitaisiin melkein nimittää »Pyhän Hengen työpajoiksi». 


Tällainen jumalanpalveluskokous kestää tavallisesti tunnin 
ajan. Istuutuessaan kveekarien kokoussaliin osanottaja 
tietää olevansa vailla kaikkea ulkonaista hartauteen keskittymisen 
apua, kuten rakennuksen arkkitehtuuria tai muuta, 
sillä kveekarien kokoushuoneitten jylhä yksinkertaisuus on 


tullut aivan sananparreksi. Etualalla ei ole mitään alttaria, 
ei kuoria, ei kuoroparveketta, ei urkuja. Perinteitten mukaisessa 
kveekarien kokoushuoneessa osanottaja näkee edessään 
vain kaksi tai kolme penkkiriviä vastapäätä muita siten 
sijoitettuina, että kukin rivi on hiukan ylempänä kuin sen 
edessä oleva. Varhaisempina aikoina ja monissa kokouksissa 
vieläkin näissä seurakuntaa vastapäätä sijaitsevissa penkeissä 
istui erinäisiä vanhempia ystäviä, joilla usein oli ollut 
sanoma jaettavana ryhmälle. Varhaisempien sukupolvien 
kveekarimiehet usein pitivät hatun päässään astuessaan kokoushuoneeseen 
selvästi korostaakseen sitä, ettei tässä rakennuksessa 
itsessään ollut mitään erikoista pyhää, vaan että 
Jumala oli läsnä kaikkialla. 

Arkkitehtuurin ja musiikin, varsinaisen jumalanpalveluskaavan 
ja virallisten saarnojen muodostamien tavallisten 
ulkonaisten hartautta herättävien muotojen puuttuminen 
tekee kveekareille helpoksi viettää yhteistä hartautta missä 
vain. Ajatellessani liikuttavimpia yhteisen kveekarihartauden
tapauksia, joissa olen ollut mukana, muistuu mieleeni, 
että muuan niistä oli Kanadassa, siviilihenkilöitten keskitysleirillä 
lautaparakissa, toinen Wienissä ahtaassa pienessä 
toimistohuoneessa, kolmas vanhan asuintalon olohuoneessa 
Helsingissä. 

Näiden ulkonaisten apujen puutteessa kokoussaliin saapuva 
istuutuu hiljaisena paikalleen, sulkee silmänsä ja kääntyy 
rukouksessa sisäänpäin päästäkseen tietoiseksi Jumalan 
läsnäolosta, johon hänen oma elämänsä on sulautunut. Sillä 
pohjaltaan ei kveekarien hartauskokous ole enempää eikä 
vähempää kuin hetki yhteistä sisäistä rukousta. Tässä sisäisessä 
hiljaisessa rukouksessa, jolloin satoja henkilöitä voi 
olla yhdessä täydellisesti vaienneina, läsnäolija alkaa tulla 
tietoiseksi Jumalan läsnäolosta ja Hänen edessään tuntea 
omat puutteensa, perheensä ja sen piirin tarpeet, johon on 
jäseneksi liittynyt, sekä koko maailman kärsivien ihmisten 
tarpeet. Katumuksen tuntoa henkilökohtaisista epäuskon 
töistä, vakuutusta jonkin suoritettavan teon oikeutuksesta, 


voiman anomista sen tekemiseen, tietoisuutta puoleensavetävän 
Rakkauden anteeksiantavasta ja uudistavasta voimasta: 
kaikkea tätä voi sisältyä tuohon hiljaiseen Jumalan edessä 
olemiseen osana, joka ei koskaan vanhene, toistettakoon se 
kuinka usein hyvänsä. 

Robert Barclay kuvaili omaa ensi kokemustaan kveekarikokouksesta 
tunnetussa lausunnossaan: »Tullessani Jumalan 
kansan äänettömiin kokouksiin tunsin heidän keskellään 
salaisen voiman, joka liikutti sydäntäni, ja antautuessani 
sen vaikutukselle alttiiksi tunsin pahan heikontuvan 
itsessäni ja hyvän heräävän eloon.» 

Muistan nuorena poikana olleeni vanhanaikaisen sepän 
työpajan lumoissa siinä määrin, että kävin siellä usein katsomassa. 
Siellä oli ahjo vonkuvine palkeineen, joita seppä 
paineli ylös alas kulkevalla kahvalla, kunnes tuli oli virinnyt 
kylliksi kuumentaakseen rautatangon hehkuvan valkoiseksi 
ja kyllin pehmeäksi takomista varten. Siellä oli myös 
pihdit, joilla seppä saattoi tarttua tähän kuumaan rautaan, 
panna sen alasimelle ja pitää sitä siinä lujasti takoessaan 
sitä raskaalla moukarilla. Huoneeseen sinkoili kipunoita 
hänen takoessaan rautatankoa oikeaan muotoonsa tai taivuttaessaan  
sitä niin että se sopi sellaisen koneen osaksi, johon 
se oli tarkoitettu. Viimeksi siellä oli vesisammio, johon seppä  
upotti valmiiksi taotun raudan, ja siellä se kovasti sihisten 
ja höyryä pilveksi kohottaen jäähtyi ja kovettui uudelleen 
ja oli valmis käytettäväksi. 

Kveekarikokouksen yhteinen hiljaisuus on usein minusta 
näyttänyt muistuttavan tuollaista pajaa. Sillä Jumalan 
rakkauden sisäinen tuli voi sulattaa ja usein sulattaakin sydämemme, 
joka on vääntyneen tai särkyneen työaseen kaltainen, 
ja tekee sen ihmeen taipuisaksi, ja jos rukoilija mukautuu 
sen vaikutukseen, Jumalan vahvat pihdit voivat tarttua 
hänen elämäänsä ja viedä sen Jumalan alasimelle, jossa 
se taotaan taas suoraksi tai taivutetaan Hänen tarkoituksiaan 
vastaavaksi. Sitten hänet voidaan ehkä upottaa sen 
toteamuksen kylmyyteen, mitä tämä merkitsee hänen elämälleen 



tästä eteenpäin, millä tavoin Jumala lähettää hänet 
elämään maailmassa tarkasti muovattuna Hänen käyttöänsä 
varten. 

* 

Seuraavat virren sanat kuvaavat tätä kokemusta: 

»Vahvista henkeni, oi Herra. 
Pidä sitä kauan tulessa, 
sulata se pyrkimyksesi 
ylös suuntautuvaan liekkiin. 
Tartu siihen itse, oi Jumala. 
Anna sen ylenemistään yletä. 
Vahvista henkeni, oi Herra, 
vahvista henkeni, oi Herra!» 

Se, joka on kokenut tämän korjaustyön tapahtuvan uudelleen 
ja yhä uudelleen hiljaisessa kveekarikokouksessa, 
pelkää vähemmän joutuneensa lopullisesti tappiolle jokapäiväisessä 
elämässään todetessaan laiminlyöntinsä, sillä 
hän tietää paikan, missä hän voi uudistua. Hän luottaa 
Jumalan korjaamisvoimaan, ja siten hän saattaa paremmin 
oppia elämään kärsivällinen itseäänkin kohtaan. 

On mahdotonta ymmärtää kveekarien järkähtämätöntä 
sitkeyttä maailman silmissä toivottomilta näyttävissä tilanteissa 
tai asioissa, jotka maailman mielestä ovat mahdottomia 
suorittaa, ellei oteta huomioon tätä heidän sisäisen pyrkimyksensä 
ja voimansa säännöllistä uudistumista heidän 
yhteisen hartauskokouksensa sisäisissä harjoituksissa. 

John Woolman, New Jerseystä kotoisin oleva kveekari, 
joka siirtolaisuuden aikana teki paljon työtä Amerikan kveekarien 
ja muiden siirtolaisten omantunnon herättämiseksi 
orja-asiassa, kertoo kuuluisassa päiväkirjassaan, miten usein 
hän masentui tai koki pettymyksiä, kuinka usein hän vuodatti 
sielunsa hädän taivaallisen Vieraan eteen ja aina sai 
takaisin sisäisen voimansa ja rauhansa jumalanpalveluskokouksessa. 



Meidän päivinämme olen nähnyt useamman kuin yhden 
tärkeän kveekarien aloitteen syntyvän siten, että heidän hartauskokouksensa 
hiljaisuudessa sisäinen ääni jonkun yksityisen 
kveekarin mielessä teki asian hänelle tärkeäksi. 

Oli jumalanpalveluskokous Englannissa kaksikymmentä 
vuotta sitten, kun kveekarinainen, rouva Noble, tunsi Walesin 
työttömien hiilikaivostyöläisten kurjuuden painavan sydäntään 
niin, että se ehdottomasti pakoitti häntä toimimaan, 
Koeteltuaan tätä sisäistä vaatimustansa moneen kertaan ja 
esitettyään sen ystävien ryhmälle hän sai rohkaisua alkaakseen 
etelä-Walesissa työn, joka loi käytännöllisen oma-alotteisen 
avustustoiminnan ja lopulta kiinnitti kansakunnan 
huomion tähän kysymykseen ja sen vaatimiin laajakantoisiin 
toimenpiteisiin. Hartauskokous on Pyhän Hengen työpaja, 
jossa on alettu useitakin henkilökohtaisia tai sosiaalisia 
kokeiluja, joiden toteuttaminen voi viedä ihmisiän. 

Mutta kveekarikokous ei parhaimmillaan ole vain ryhmä 
erillisiä hartauteen vaipuneita yksityisiä hartaudenharjoittajia. 
Tässä yhteisessä jumalanpalveluksessa on usein koettu 
sellaista sisäistä vetoa elävään pyhien yhteyteen, keskinäistä 
yhteenkuuluvaisuuden tunnetta, toistensa tajuamista ikuisuusolentoina, 
mikä toisinaan näyttää käyvän ilmeiseksi 
tavallisellekin ihmiselle. Tämä usein lausutaan julkikin 
suullisena sanomana. Sillä vaikka on kokoonnuttu hiljaisuuden 
perustalle, jos joku kokouksen jäsenistä saa sanoman, 
hän voi vapaasti nousta lausumaan sen lyhyesti, käyttäen 
mahdollisimman vähän turhaa ja häiritsevää korusanaisuutta. 
Toiselle voi tulla sisäinen halu jatkaa tätä sanomaa 
ja suuntaa antavaa näkemystä niin pitkälle, että se valtaa 
kuulijat, ja kun kukin on sisimmässään miettinyt näitä 
puheita, kehittyy ehkä sellaiseksi yhteiseksi ajatukseksi, jollaisia 
nämä yhteiset kokemukset toisinaan tuottavat. Isaac 
Penington, eräs varhaisimpia kveekareita, selitti sopivasti 
tämän sanallisen sanoman paikan hiljaisessa hartauskokouksessa 
näin: 

»Sillä me emme tunne ehdottoman hiljaista kokousmuotoa 



(jossa olisi päätetty olla puhumatta), vaan me odotamme 
Herraa joko tunteaksemme Hänet sanojen välityksellä tai 
hengen hiljaisuudessa ilman sanoja, kuten Hän näkee 
hyväksi.» 

Koska meillä ei ole mitään virallista saarnaajaa, kaikilla 
kokouksen osanottajilla on sama vastuu saarnaviran hoitamisesta, 
jos he tuntevat siihen sisäistä kehoitusta. Tässä suhteessa 
eivät kveekarit kuitenkaan ole pyrkineet hävittämään 
saarnavirkaa vaan maallikkojen passiivisuuden, niin että 
kaikki tuntisivat olevansa pappeja saadessaan sisäisen kehoituksen 
lausua julki sen, mitä hiljaisuuden aikana on 
heille annettu. Toisinaan käytetään väärin tätä jokaisen vapautta 
ottaa osaa sanan palvelukseen. Muistan vanhan tanskalaisen 
kveekarin, joka puhui aina hiljaisissa kokouksissa. 
Kun hänen pieni viisivuotias pojanpoikansa, joka aina otettiin 
mukaan kokouksiin, kysyi äidiltään, miksi he pysyivät 
niin kauan äänettöminä, hänelle sanottiin, että he pysyivät 
hiljaa kuullakseen Jumalan puhuvan. Pieni poika piiloin 
kuvaavasti vastasi: »Emmehän me Jumalan kuule puhuvan, 
vaan isoisän.» 

Mutta se, että puhujat käyttävät väärin hiljaisuutta liittämättä 
sanojaan kokouksen sisäiseen henkeen ei kuitenkaan 
suuresti häiritse sitä, joka on tottunut näihin hartauskokouksiin. 
Sillä ellei julistus ole vakuuttavaa, kuulija voi 
jatkaa omaa sisäistä hartaudenharjoitustaan ja tekeekin niin. 
Ja tämä kaikkien vapaus ja vastuu usein tuo kokoukseen: 
valtavan voimakkaita ja rakentavia puheita. 

Kveekarit viettävät häitä varta vasten kutsuttuna hartauskokouksena, 
jossa ei ole mitään pappia ja jossa morsiuspari 
aluksi istuu hiljaa aloillaan. Muutamien minuuttien kuluttua 
morsiuspari sitten nousee lausumaan toisilleen avioliittolupausta, 
jonka alkusanat kuvastavat tilaisuuden juhlallisuutta: 
»Jumalan ja näiden ystäviemme läsnäollessa otan 
sinut —». Sen jälkeen tuodaan pienelle pöydälle morsiamen 
ja sulhasen allekirjoitettavaksi kveekarien vihkimystodistus,
joka on kyllin suuri, jotta kaikki saapuvilla olevat vieraat 


voivat merkitä nimensä todistajiksi. Sen jälkeen joku tehtävään 
valittu henkilö lukee todistuksen kokoontuneitten 
kuullen. Sitten kokous jatkuu Herran odottamisen hengessä 
ja kaikilla sen jäsenillä on tavallinen vapaus tuoda julki 
kaikki viestit, mitä joku sen osanottajista ehkä saa. 

Kveekarien hautajaisia vietetään myös erikoisena hiljaisena 
kokouksena, jossa hiljaisen Jumalan odottamisen aikana 
eronneen muisto liikkuu kaikkien sydämissä. Tällöin 
usein puhutaan poistuneen ystävän elämän tapauksista sekä 
jumalallisesta lohdutuksen ja vakuuden lähteestä, joka sellaisessa 
kokouksessa on välittömästi läsnä ja saavutettavissa. 

Tämä yksinkertainen äänetön hartauskokous, joka on 
kveekarien keskuudessa käytännössä, tarjoaa omaa viestiään 
kaikille kristillisille kirkkokunnille. Niinkauan kuin 
se on olemassa elävässä muodossaan, sen tehtävänä on muistuttaa 
muille kristillisille yhteisöille, että Jumalaa voidaan 
lähestyä täydellisessä hiljaisuudessa ilman muuta ohjelmaa 
kuin sydämen avautuminen, ja että Herra voi puhua ja usein 
puhuukin sanansa sellaiselle sydämelle. Tämän vuoksi ei 
liturgia, arkkitehtuuri eikä mikään muu virallinen hartauden 
apukeino voi koskaan suggeroida ihmismieliin sitä käsitystä, 
että vain niiden turvin aukeaa tie Jumalan luo, niin 
kauan kuin on nähtävissä tällainen todistus siitä, että Jumalan 
yhteyteen päästään ilman näitä apukeinoja. En pane 
kyseenalaiseksi näiden apukeinojen suurta merkitystä monien 
miljoonien hartaudenharjoitukselle. Mutta tämä osoittaa 
ja vahvista sen, että Jumalaa voidaan palvella hengessä 
ja totuudessa ja että Hän ennen kaikkea vaatii avointa sydäntä 
ja altista tahtoa. 

